Eva Karen Þórðardóttir eigandi og skólastjóri Dansskóla Evu Karenar í Borgarnesi hefur hætt við að loka skólanum og hætta starfsemi . Skólinn verður því áfram starfræktur næsta haust en Eva tilkynnti í lok apríl að skólanum yrði lokað 1. júlí nk . Eva segir í samtali við Skessuhorn að skólinn verði ekki eins stór og hann hefur verið næsta vetur en hún hyggst finna leið til að tryggja rekstur hans . „ Eftir á að ganga frá húsnæðismálum skólans og eigum við í viðræðum við Borgarbyggð um áframhaldandi leigu á kjallara Hjálmakletts í Borgarnesi þar sem við höfum starfrækt skólann síðustu ár . Helst af öllu vil ég að skólinn verði þar áfram þar sem hann er en við sjáum hvað setur þegar samningar um húsnæði hefjast , “ segir Eva . Hún segist hafa fengið mjög sterk viðbrögð frá fólki í héraðinu þegar hún tilkynnti að dansskólanum ætti að loka og var hún hvött til að endurskoða ákvörðun sína . „ Þegar ég tók þessa ákvörðun í vor fékk ég sent gríðarlega mikið af tölvupósti og veit ég að undirskriftalisti fór í gang til að styðja við bakið á skólanum . Ég þakka öllum þau fallegu hvatningarorð sem skólinn fékk . Vandamál eru til að leysa þau og við finnum leið til að dansa áfram næsta vetur , “ sagði Eva að lokum bjartsýn í bragði .